การันตีเศรษฐกิจดีทุกหมวด
ธปท.เชื่อดีต่อเนื่องทุกไตรมาส ส่งออกข้าวเจอดีราคาสูงยอดลด
1 พ.ค. 2555

ธปท.เชื่อดีต่อเนื่องทุกไตรมาส ส่งออกข้าวเจอดีราคาสูงยอดลด
ธปท.เผยภาวะเศรษฐกิจเดือน มี.ค. และไตรมาสแรกปีนี้กลับมาฟื้นตัวได้ต่อเนื่อง ยกเว้นภาคส่งออกที่ชะลอลง เพราะยางพาราและข้าวส่งออกลดลง
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือน มี.ค.ปีนี้ฟื้นตัวต่อเนื่อง สอดคล้องกับภาวะเศรษฐกิจในไตรมาสแรกปีนี้ ที่มีการฟื้นตัวในทุกภาคเศรษฐกิจ หลังปัญหาการขาดแคลนชิ้นส่วนในห่วงโซ่การผลิตจากปัญหาอุทกภัยคลี่คลายลงมาก ส่งผลให้การผลิตภาคอุตสาหกรรม การบริโภค การลงทุน และการส่งออกปรับตัวดีขึ้น
ดัชนีการผลิตในภาคอุตสาห กรรมอยู่ที่ระดับติดลบ 3.2% เท่ากับเดือน ก.พ. ซึ่งการผลิตโดยรวมปรับขึ้นมาใกล้เคียงกับช่วงก่อนเกิดอุทกภัย ส่งผลให้การใช้กำลังการผลิตปรับดีขึ้นอยู่ที่ระดับ 68.1% จากเดือนก่อน 62.5% ส่วนไตรมาสแรกการผลิตติดลบ 7.1% ปรับดีขึ้นมากจากไตรมาสก่อนหน้าที่ติดลบถึง 34.2%
อย่างไรก็ตาม ถึงการส่งออกในกลุ่มสินค้าอุตสาหกรรมจะปรับตัวดีขึ้นจากเดือนก่อนหน้า แต่มูลค่าการส่งออกยังหดตัว เนื่องจากการส่งออกสินค้าเกษตรลดลงเป็นสำคัญ โดยเฉพาะจากราคายางพาราที่ลดลงค่อนข้างมากเมื่อเทียบกับระยะเดียวกันปีก่อน และเป็นผลจากข้าวที่ส่งออกได้น้อยลงเพราะแข่งขันด้านราคากับต่างประเทศไม่ได้ เพราะราคาข้าวไทยแพงจากนโยบายรับจำนำของรัฐบาล โดยมูลค่าการส่งออกภาคการเกษตรเดือน มี.ค. ติดลบ 27.8% จากเดือนก่อนติดลบ 15.1% และไตรมาสแรกติดลบ 25.4% จากที่เคยขยายตัว 11.6% ส่วนมูลค่าการส่งออก รวมเดือน มี.ค. ติดลบ 6.8% จาก 1.2% ในเดือนก่อน ส่วนไตรมาสแรกติดลบ 4% จากติดลบ 5.2% ในไตรมาสก่อนหน้า
นายเมธี กล่าวว่า แต่ถึงการส่งออกสินค้าภาคการเกษตรจะชะลอแต่รายได้ภาคการเกษตรยังขยายตัวได้ โดยเดือน มี.ค. ติดลบ 8.6% จากเดือนก่อนติดลบ 11.8% ส่วนไตรมาสแรกติดลบ 10.9% จากติดลบ 2.3% ส่งผลให้การบริโภคและการลงทุนภาคเอกชนขยายตัวได้ต่อเนื่อง สะท้อนจากประชาชนยังใช้จ่ายเพื่อซื้อสินค้าคงทนและไม่คงทนเพิ่มต่อเนื่อง โดยการบริโภคเดือน มี.ค. ขยายตัว 3.7% จาก 6.6% ในเดือนก่อน ส่วนไตรมาสแรกขยายตัว 4.1% เพิ่มขึ้นค่อนข้างมากจาก 1.2% ในไตรมาสก่อนหน้า
สำหรับการลงทุนภาคเอกชนขยายตัว 9% ใกล้เคียงกับเดือนก่อนที่ 9.3% และไตรมาสแรกขยายตัว 9% จากไตรมาสก่อนหน้าติดลบ 3.7% ซึ่งส่วนใหญ่เป็นการลงทุนในเครื่องจักรและอุปกรณ์